ભરૂચ: મેડીકલ કોલેજનું કામ ખોરંભે ચડતાં સિવિલ હોસ્પીટલ બની મચ્છર ઉપદ્રવનું કેન્દ્ર
નવગુજરાત સમય | Publish Date: Apr 20 2018 12:30PM
વારંવાર તંત્રની લાપરવાહી અને ઉપેક્ષાના કારણે મેડીકલ કોલેજનું કામ ખોરંભે ચડતાં ભરૂચ સિવિલ હોસ્પીટલ ખાતે મચ્છરના ઉપદ્રવ માટે પાણીનું તળાવ બની ગયુ છે. જેના કારણે તેની આસપાસના વિસ્તારમાં તો ભયાનક રોગચાળો ફાટવાની દહેશતે સારવાર લઇ રહેલ દર્દી તેમજ તેના સગા-વહાલાઓમાં ફફડાટ ફેલાયો છે. પ્રાપ્ત વિગત અનુસાર ભરૂચ જિલ્લાની એકમાત્ર અદ્યતન સિવિલ હોસ્પીટલ ખાતે પાણીના નિકાલની અવ્યવસ્થાને પગલે રોગચાળો ફાટવાની દહેશત ફેલાવા પામી છે.
ભરૂચ સિવિલ હોસ્પીટલ ખાતે સરકારની જાહેરાત મુજબ ફાળવાયેલ મેડીકલ કોલેજના ખાતમુર્હૂત બાદ તાત્કાલિક ધોરણે જે તે કોન્ટ્રાકટર દ્વારા સિવિલ કમ્પાઉન્ડમાં જ ફળવાયેલ જમીનમાં ઊંડા ખાડા ખોદી નાંખવામાં આવ્યા છે. પરંતુ કોઇ કારણોસર હાલ મેડીકલ કોલેજ બાંધકામનું કામ ખોરંભે ચઢતા તેને માટે ખોદાવેલા ઊંડા ખાડાઓ આમેય એ રોડ ઉપરથી આવન-જાવન કરતા દર્દીના સગાઓએ પોસ્ટમોર્ટમ કરાવવા આવતા સ્વજનો માટે માથાના દુઃખાવા સમાન બની રહ્યા છે.
સિવિલ હોસ્પીટલ બની મચ્છર ઉપદ્રવનું કેન્દ્ર
આવા સંજોગોમાં તંત્ર દ્વારા બાંધકામનું કામ આગળ ન ધપાવાતા તેનો ફાયદો ઉઠાવી ભરૂચ સિવિલ હોસ્પીટલના સમારકામની જવાબદારી નિભાવતા પી.આઇ.યુ. વિભાગ દ્વારા ભરૂચ સિવિલ હોસ્પીટલના ટ્રોમા સેન્ટર, જનરલ હોસ્પીટલ બિલ્ડીંગ, ગાયનેક વિભાગ, ડાયાલીસીસ વિભાગના પાણીના નિકાલની સમસ્યા હલ કરવા મેડીકલ કોલેજ માટે ખોદાયેલા ખાડામાં જ ગંદા પાણીનો નિકાલ કરવા પાઇપ લગાવી દેતા મેડીકલ કોલેજના પાયા માટે ખોદાયેલા તળાવમં પરિવર્તિત થવા પામ્યા છે.
જેમાં છોડાયેલા ગંદા પાણીના પગલે અતિ દુર્ગંધ અને લીલ થવા સાથે મચ્છરોનો ઉપદ્રવનું કેન્દ્ર બનતા લોકોમાં રોષની લાગણી પ્રવર્તી રહી છે. જે અંગે ભરૂચ સિવિલ હોસ્પીટલના આર.એમ.ઓ. અને ઇન્ચાર્જ સિવિલ સર્જનને ફરિયાદ કરતા તેમણે ભરૂચ સિવિલમાં ગટરલાઇન હોય કે લાઇટનું કામ હોય આ તમામ જવાબદારી પી.આઇ.યુ. વિભાગને સોંપાયેલ છે. પરંતુ તેમના ધીમીગતિના કામના કારણે ગંદાપાણીના નિકાલનું કામ ધીરું હોય તેઓ દ્વારા જ મેડીકલ કોલેજ માટે ખોદાયેલ ખાડામાં ડાયાલીસીસ વિભાગનું પાણી ખાલવવા પાઇપ લગાવાયેલ છે. જેમને સૂચના આપી સત્વરે પાઇપ હટાવી તળાવનું ગંદુ પાણી દૂર કરવાની મેં તાકીદ કરી છે.
હાલ તો સિવિલ તંત્રની ઢીલાશને કારણે સર્જાયેલ મચ્છર ઉપદ્રવની ફેકટરીસમું આ તળાવનું પાણી અને મચ્છરોના ઉપદ્રવથી સિવિલ હોસ્પીટલમાં સારવાર કરાવતા દર્દીઓ તેમજ તેમના સ્વજનો ત્રાહિમામ પોકારી ઉઠયા છે. અત્રે ઉલ્લેખનીય છે કે ગુજરાત સરકાર દ્વારા મોટી-મોટી જાહેરાતોના બણગા ફૂંકી ભરૂચ જિલ્લાને ફળવાયેલ મેડીકલ કોલેજનું કામ ખોરંભે ચઢવા સાથે સરકાર દ્વારા સિવિલ હોસ્પીટલમાં કાર્યરત કરાયેલ પંડિત દિનદયાળ સ્ટોર્સ પણ ૨૪ કલાકની જગ્યાએ માત્ર આઠ કલાક જ કાર્યરત રહે છે. અને તેમાં પણ લીસ્ટમાં જાહેર કરાયેલ દવાઓના પ૦ ટકા જેટલી દવાઓ ઉપલબ્ધ હોતી નથી. સાથે-સાથે ભરૂચ સિવિલ હોસ્પીટલમાં અપૂરતા તબીબોને કારણે પણ સારવાર અર્થે આવતા ગરીબ દર્દીઓનું ધરમધક્કા ખાવાનો વારો આવ્યો છે.